CELEX: 32012H0724(18)
Language: da
Date: 2012-07-10 00:00:00
Title: Rådets henstilling af 10. juli 2012 om Maltas nationale reformprogram for 2012 og med Rådets udtalelse om Maltas stabilitetsprogram for 2012-2015

24.7.2012   
            
            
               DA
            
            
               Den Europæiske Unions Tidende
            
            
               C 219/61
            
         RÅDETS HENSTILLING
   af 10. juli 2012
   om Maltas nationale reformprogram for 2012 og med Rådets udtalelse om Maltas stabilitetsprogram for 2012-2015
   2012/C 219/18
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 121, stk. 2, og artikel 148, stk. 4,
   som henviser til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 2,
   som henviser til henstilling fra Europa-Kommissionen,
   som henviser til konklusioner fra Det Europæiske Råd,
   som henviser til udtalelse fra Beskæftigelsesudvalget,
   som har hørt Det Økonomiske og Finansielle Udvalg, og
   som tager følgende i betragtning:
   
               (1)
            
            
               Den 26. marts 2010 godkendte Det Europæiske Råd Kommissionens forslag til en ny strategi for vækst og beskæftigelse, Europa 2020, baseret på en øget samordning af de økonomiske politikker, som fokuserer på de nøgleområder, hvor der skal gøres en særlig indsats for at øge Europas potentiale for bæredygtig vækst og konkurrenceevne.
            
         
               (2)
            
            
               Rådet vedtog den 13. juli 2010 en henstilling om de overordnede retningslinjer for medlemsstaternes og Unionens økonomiske politikker (2010-2014) og den 21. oktober 2010 en afgørelse om retningslinjer for medlemsstaternes beskæftigelsespolitikker (2), som tilsammen udgør de »integrerede retningslinjer«. Medlemsstaterne blev opfordret til at tage de integrerede retningslinjer i betragtning i deres nationale økonomiske politik og beskæftigelsespolitik.
            
         
               (3)
            
            
               Den 12. juli 2011 vedtog Rådet en henstilling (3) om Maltas nationale reformprogram for 2011 og afgav sin udtalelse om Maltas opdaterede stabilitetsprogram for 2011-2014.
            
         
               (4)
            
            
               Den 23. november 2011 vedtog Kommissionen den anden årlige vækstundersøgelse, som markerede starten på det andet europæiske semester med forudgående og integreret politisk samordning, som er forankret i Europa 2020-strategien. Den 14. februar 2012 vedtog Kommissionen på basis af Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (4) rapporten om varslingsmekanismen, hvori Malta ikke blev udpeget som en af de medlemsstater, for hvilke der ville blive gennemført en dybdegående undersøgelse.
            
         
               (5)
            
            
               Rådet vedtog den 1. december 2011 konklusioner, der opfordrede Udvalget for Social Beskyttelse til i samarbejde med Beskæftigelsesudvalget og andre udvalg at forelægge sine synspunkter vedrørende foranstaltninger, der er anbefalet inden for Europa 2020-politikcyklussen. Disse synspunkter udgør en del af Beskæftigelsesudvalgets udtalelse.
            
         
               (6)
            
            
               Europa-Parlamentet har været behørigt inddraget i Det Europæiske Semester i overensstemmelse med forordning (EF) nr. 1466/97 og vedtog den 15. februar 2012 en beslutning om beskæftigelse og sociale aspekter i den årlige vækstundersøgelse for 2012 og en beslutning om bidraget til den årlige vækstundersøgelse 2012.
            
         
               (7)
            
            
               Den 2. marts 2012 tilsluttede Det Europæiske Råd sig prioriteterne med henblik på sikring af finansiel stabilitet, finanspolitisk konsolidering og tiltage til fremme af vækst. Det understregede behovet for at fortsætte en differentieret og vækstfremmende finanspolitisk konsolidering, genetablere normale lånemuligheder i økonomien, fremme vækst og konkurrenceevne, håndtere arbejdsløsheden og de sociale konsekvenser af krisen og modernisere den offentlige forvaltning.
            
         
               (8)
            
            
               Den 2. marts 2012 opfordrede Det Europæiske Råd tillige de medlemsstater, der deltager i europluspagten, til at fremlægge deres tilsagn i så god tid, at de kan indgå i deres stabilitets- eller konvergensprogrammer og i deres nationale reformprogrammer.
            
         
               (9)
            
            
               Den 30. april 2012 forelagde Malta sit stabilitetsprogram for perioden 2012-2015, og den 23. april 2012 sit nationale reformprogram for 2012. For at tage hensyn til de indbyrdes sammenhænge mellem de to programmer er de blevet vurderet sammen.
            
         
               (10)
            
            
               Baseret på vurderingen af stabilitetsprogrammet i henhold til forordning (EF) nr. 1466/97 er Rådet af den opfattelse, at det makroøkonomiske scenarie, der danner grundlag for de budgetmæssige fremskrivninger, er optimistisk — især i de sidste år i programmets periode sammenlignet med Kommissionens skøn over den potentielle vækst. Den budgetstrategi, der er skitseret i stabilitetsprogrammet, har til formål at mindske det offentlige underskud gradvist til 0,3 % af BNP i 2015 efter den planlagte korrektion af det uforholdsmæssigt store underskud i 2011. I stabilitetsprogrammet bekræftes den tidligere mellemfristede budgetmålsætning om en balanceret budgetstilling i strukturelle termer, som skal nås efter programperioden. Den mellemfristede budgetmålsætning afspejler i tilstrækkelig grad stabilitets- og vækstpagtens krav. Der er risiko for, at budgetresultatet kan blive dårligere end tilsigtet som følge af: i) lavere indtægter på grund af det noget optimistiske makroøkonomiske scenario; ii) eventuelle overskridelser i de løbende primære udgifter; og iii) den igangværende omstrukturering af det nationale luftfartsselskab (Air Malta) og energiforsyningsvirksomhedens (Enemaltas) finansielle situation. Ud fra den (genberegnede) strukturelle budgetsaldo (5) forventes de årlige fremskridt med hensyn til at opfylde den mellemfristede budgetmålsætning at være på linje med stabilitets- og vækstpagtens benchmark på 0,5 % af BNP.
               Ved at anvende Kommissionens identifikation af engangsforanstaltninger, som indgår i budgetmålsætningerne, er de gennemsnitlige fremskridt med hensyn til at opfylde den mellemfristede budgetmålsætning lidt højere (¾ % af BNP), men spredt meget ujævnt dvs. uden fremskridt i 2012 efterfulgt af en indsats på 1 ¼ % i 2013. Ifølge oplysningerne i stabilitetsprogrammet vil de offentlige udgifters vækstrate under hensyntagen til diskretionære foranstaltninger på indtægtssiden være på linje med stabilitets- og vækstpagtens udgiftsbenchmark i hele programperioden. Risiciene for budgetmålene indebærer imidlertid, at den gennemsnitlige tilpasning med hensyn til opfyldelsen af den mellemfristede budgetmålsætning kan ske langsommere end hensigtsmæssigt. Efter at være toppet med 72 % af BNP i 2011 forventes den offentlige bruttogældskvote ifølge stabilitetsprogrammet at falde til 65,3 % af BNP i 2015 (hvilket stadig overstiger traktatens referenceværdi på 60 % af BNP).
               Ifølge planerne i stabilitetsprogrammet gør Malta tilstrækkelige fremskridt med hensyn til at opfylde stabilitets- og vækstpagtens benchmark for gældsreduktion ved overgangsperiodens udgang (2015), men denne vurdering er behæftet med risici, fordi gældskvoten kan vise sig at blive større end planlagt, idet der er mulighed for større underskud og stock-flow-justeringer. Maltas mellemfristede budgetmæssige ramme er fortsat ikke-bindende, hvilket indebærer, at den finanspolitiske planlægningshorisont er relativt kort. I stabilitetsprogrammet bebudes det, at regeringen overvejer at reformere den årlige budgetprocedure, herunder tidsfrister, og indføre en finanspolitisk regel i forfatningen med tilhørende overvågnings- og korrektionsmekanismer i tråd med de seneste ændringer af rammerne for styringen af euroområdet.
            
         
               (11)
            
            
               Med hensyn til de offentlige finansers holdbarhed på lang sigt forventes Malta at have en stigning i de aldersrelaterede udgifter på lang sigt, der overstiger EU-gennemsnittet betydeligt. En meget lav erhvervsfrekvens for ældre arbejdstagere, herunder ældre kvinder, tilbagetrækning fra arbejdsmarkedet i en forholdsvis ung alder, og anvendelse af ordninger for tidlig tilbagetrækning bidrager til udfordringens omfang. En uafhængig pensionsarbejdsgruppe fremlagde i december 2010 forslag om yderligere pensionsreform bl.a. for at skabe sammenhæng mellem pensionsalder og den forventede levetid og indføre supplerende søjler i pensionssystemet. Forslaget er lagt ud med henblik på at høre interessegrupper, men regeringen har endnu ikke bekendtgjort sin holdning. Desuden indeholder det nationale reformprogram ikke forslag til en omfattende strategi for aktiv aldring. Kommissionen noterer sig de foranstaltninger, som Malta har indført for at bekæmpe sort arbejde, men disse indebærer også risici for at udøve unødigt pres på holdbarheden af de offentlige finanser.
            
         
               (12)
            
            
               Omstruktureringen af Maltas økonomi har skabt et misforhold mellem udbud af og efterspørgsel efter kvalifikationer, hvilket forstærkes af en lav andel af videregående uddannelser og højt skolefrafald. Indsatsen for at forbedre sammenhængen mellem uddannelsessystemet og arbejdsmarkedets behov skal opretholdes for at sikre varige resultater. Malta forventes at forelægge en strategi for at håndtere skolefrafald ved udgangen af 2012. Der findes endvidere ikke noget fyldestgørende system til indsamling og analyse af oplysninger om fænomenet.
            
         
               (13)
            
            
               Maltas erhvervsfrekvens er fortsat lav for kvinder og ældre arbejdstagere. Malta har gjort en indsats for at få kvinderne tilbage i arbejdsstyrken og erkender de problemer, der vedrører ældre kvinder. Men kønsforskelle i beskæftigelsesfrekvensen er særligt ugunstige for kvinder, hvilket især skyldes mangel på tilstrækkelige muligheder for økonomisk overkommelig børnepasning og adgang til skolefritidsordninger kombineret med en ringe udbredelse af familievenlige foranstaltninger som f.eks. flekstid og telearbejde.
            
         
               (14)
            
            
               Malta er fortsat en af de få medlemsstater med et generelt lønindekseringssystem. Selv om ordningen har aspekter, som potentielt mindsker konsekvenserne heraf, medfører den en risiko for løn- og prisspiraler, især fordi importerede priser ikke udelukkes fra indekset og kan hæmme konkurrenceevnen, navnlig inden for arbejdskraftintensive sektorer. Myndighederne har iværksat en gennemgang, men resultaterne heraf foreligger endnu ikke, og debatten om konkrete reformforslag er endnu ikke påbegyndt.
            
         
               (15)
            
            
               Maltas energiforsyning er næsten helt afhængig af importeret olie, mens vedvarende energikilders bidrag fortsat er marginal. Høje elpriser kan hæmme konkurrenceevnen i landets små og mellemstore virksomheder. Med en indsats for at afhjælpe mangler mht. energieffektivitet kunne konkurrenceevnen forbedres mens energi- og klimamålene samtidig opfyldes. Der er gennemført en række initiativer på disse områder, bl.a. tilskyndes der til at anvende solenergi og udvikle vindmølleparker, der arbejdes på at skabe forbindelse til Siciliens elnet, og anvendelsen af brændstofeffektive biler fremmes. Det er dog stadig for tidligt at øjne disse initiativers eventuelle virkninger, og gennemførelsen heraf må derfor overvåges nøje.
            
         
               (16)
            
            
               Maltas banksystem er meget stort i forhold til resten af økonomien, og de samlede aktiver beløber sig til ca. 800 % af BNP. Sektorens størrelse indebærer i sig selv, at en forstyrrelse af den finansielle stabilitet kan få en uforholdsmæssig stor indvirkning på den indenlandske økonomi. Den globale økonomiske krise medførte en stigning i problematiske lån, men der er ikke foretaget en tilsvarende forhøjelse af hensættelser. Der er især tale om store udeståender på ejendomsmarkedet, som tegner sig for over halvdelen af alle lån til indenlandske residenter, og som udgør en kilde til sårbarhed, navnlig fordi en yderligere nedadgående korrektion i priserne på fast ejendom ikke kan udelukkes, og samtidig findes der muligvis et overskud af boliger.
            
         
               (17)
            
            
               Malta har givet en række tilsagn inden for rammerne af europluspagten. Disse tilsagn og gennemførelsen af de tilsagn, der blev givet i 2011, vedrører forbedring af konkurrenceevnen, fremme af beskæftigelsen og styrkelse af de offentlige finansers holdbarhed. Kommissionen har vurderet gennemførelsen af tilsagnene givet inden for rammerne af europluspagten. Der er taget hensyn til resultaterne af denne vurdering i disse henstillinger.
            
         
               (18)
            
            
               Som led i Det Europæiske Semester har Kommissionen gennemført en omfattende analyse af Maltas økonomiske politik. Den har vurderet stabilitetsprogrammet og det nationale reformprogram. Kommissionen har ikke blot taget hensyn til deres relevans for en holdbar finanspolitik og socioøkonomisk politik i Malta, men også til, i hvor høj grad de er i overensstemmelse med EU's regler og retningslinjer, da der er behov for at styrke Unionens samlede økonomiske styring, ved at der fra EU-niveau gives input til kommende nationale beslutninger. Kommissionens henstillinger inden for rammerne af Det Europæiske Semester er afspejlet i henstilling 1-6 nedenfor.
            
         
               (19)
            
            
               På baggrund af denne vurdering har Rådet gennemgået stabilitetsprogrammet, og Rådets udtalelse (6) afspejles især i henstilling 1 nedenfor,
            
         HENSTILLER, at Malta i perioden 2012-2013 træffer foranstaltninger med henblik på at:
   
               1)
            
            
               styrke budgetstrategien i 2012 med yderligere varige foranstaltninger for at sikre tilstrækkelige fremskridt med hensyn til at opfylde den mellemfristede budgetmålsætning og fastholde underskuddet under 3 % af BNP uden at ty til engangsforanstaltninger. Videreføre den finanspolitiske konsolidering i et passende tempo for at gøre tilstrækkelige fremskridt med hensyn til at opfylde den mellemfristede budgetmålsætning, herunder opfyldelse af udgiftsbenchmarket og overholdelse af benchmarket for gældsreduktion, ved at specificere de konkrete foranstaltninger, der skal understøtte underskudsmålene fra 2013, og samtidig være beredt til at træffe yderligere foranstaltninger i tilfælde af negative afvigelser. Gennemføre senest ved udgangen af 2012 en bindende og regelbaseret flerårig finanspolitisk ramme. Styrke overholdelsen af skattereglerne, bekæmpe skatteunddragelse og mindske incitamenterne til gældsforpligtelser i selskabsskatterne
            
         
               2)
            
            
               træffe foranstaltninger hurtigst muligt for at sikre pensionssystemets holdbarhed på lang sigt, hvilket omfatter en stigning i den effektive pensionsalder, bl.a. gennem en mærkbar fremskyndelse af den gradvise forhøjelse af den lovbestemte pensionsalder i forhold til den gældende lovgivning og gennem en klar forbindelse mellem den lovbestemte pensionsalder og den forventede levealder og foranstaltninger, der skal tilskynde til private pensionsopsparinger. Træffe foranstaltninger til at øge ældre arbejdstageres deltagelse i arbejdsstyrken og gøre det mindre attraktivt at gøre brug af ordninger for tidlig tilbagetrækning
            
         
               3)
            
            
               tage skridt til at reducere det høje skolefrafald. Forfølge politiske bestræbelser i uddannelsessystemet med henblik på at skabe overensstemmelse mellem kvalifikationer og arbejdsmarkedets behov. Skabe flere og billigere muligheder for børnepasning og skolefritidsordninger med det formål at nedbringe kønsforskelle i beskæftigelsesfrekvensen
            
         
               4)
            
            
               tage de nødvendige yderligere skridt til — i samråd med arbejdsmarkedets parter og i overensstemmelse med national praksis — at reformere lønforhandlings- og lønindekseringssystemet for bedre at afspejle udviklingen i arbejdskraftens produktivitet og mindske importprisernes indflydelse på indekset
            
         
               5)
            
            
               mindske Maltas afhængighed af importeret olie ved at optrappe indsatsen for at fremme energieffektiviteten og øge andelen af energi fra vedvarende energikilder i kraft af en nøje overvågning af de eksisterende incitamenter og ved at prioritere den videre udvikling af infrastruktur, herunder ved at færdigetablere forbindelsen til Siciliens elnet
            
         
               6)
            
            
               styrke banksektoren ved at træffe foranstaltninger til at afbøde potentielle risici ved større udeståender på ejendomsmarkedet. Træffe foranstaltninger til yderligere at styrke bestemmelserne angående tab på udlån.
            
         
      Udfærdiget i Bruxelles, den 10. juli 2012.
      
         
            På Rådets vegne
         
         V. SHIARLY
         
            Formand
         
      
   
   
      (1)  EFT L 209 af 2.8.1997, s. 1.
   
      (2)  Bibeholdt for 2012 ved Rådets afgørelse 2012/238/EU af 26. april 2012 om retningslinjer for medlemsstaternes beskæftigelsespolitikker (EUT L 119 af 4.5.2012, s. 47).
   
      (3)  EUT C 215 af 21.7.2011, s. 10.
   
      (4)  EUT L 306 af 23.11.2011, s. 25.
   
      (5)  Den konjunkturkorrigerede saldo eksklusive engangsforanstaltninger og midlertidige foranstaltninger som genberegnet af Kommissionens tjenestegrene på basis af oplysningerne i programmet og ved hjælp af den i fællesskab aftalte metode.
   
      (6)  I henhold til artikel 5, stk. 2, i forordning (EF) nr. 1466/97.